Tom Behnke (KF), 2012-10-23:
Også fra konservativ side skal der lyde positive røster i forhold til lovforslaget her.
Vi har dog også nogle betænkeligheder, som vi skal have på det rene, og den ene er præcis det her med gebyret til Datatilsynet.
Vi har bestemt ikke noget imod, at man betaler et sådant gebyr, og at det bliver forhøjet, hvis det svarer til de faktiske omkostninger.
Det er jo helt afgørende, for man må betale for den ydelse, man får.
Det har vi ikke nogen problemer med, men vi vil gerne se noget dokumentation på, at de faktiske omkostninger er steget fra 1.000 kr. til 2.000 kr., og kan ministeren godtgøre det, kan vi også støtte den del af forslaget.
Det, jeg så til gengæld vil dvæle lidt ved, og som andre også har været inde på, er det med hittegods.
Jeg er enig i, at det er på tide, vi får strammet op på håndteringen af hittegods.
Det bliver der brugt rigtig mange ressourcer på i forvejen, men spørgsmålet er, om ikke man kunne gøre nogle flere ting, som ville være hensigtsmæssige, om ikke man kunne sørge for, at der er en fælles indgang til et hittegodsregister.
For har man nu mistet et eller andet i toget på en togrejse fra Frederikshavn til København, er det umuligt at vide, hvornår denne ting undervejs på turen er blevet afleveret til noget DSB-personale, der indleverer det til en politistation.
Så kan man sidde og ringe
landet rundt, fra politistation til politistation, for at finde ud af, om ens hittegods ligger der.
Der burde det være mere hensigtsmæssigt, mere borgervenligt, nemlig at hvis man har mistet noget, kan man, specielt hvis der er et nummer eller en anden identifikation på det, der er nem at have med at gøre, med det samme sige, at det ligger i Hobro.
Og så kan man enten cykle dertil og hente det eller finde ud af på anden måde at få det hjem igen.
Det ville gøre det meget nemmere for borgerne.
Det ville måske også gøre, at politiet rent faktisk kom af med noget af det hittegods, de har, for jeg tror, der er mange politistationer, der ligger inde med noget hittegods, som ejeren gerne vil have.
Men det er simpelt hen ikke muligt for ejeren at finde frem til, hvor det ligger henne, og på eller en tidspunkt bliver det så destrueret eller solgt, og det er jo sådan set ikke hensigtsmæssigt.
Så jeg tror, at med de her opstramninger, der bliver lavet, skal der også være nogle opstramninger af politiets håndtering af hittegods, så det bliver nemmere for borgerne og ikke kun nemmere for politiet.
Den anden ting er, at med det her bliver der jo så en bagatelgrænse på 500 kr.
Jeg kan se, at så har politiet den mulighed for i forbindelse med den slags effekter, medmindre de er fuldstændig værdiløse, at de kan nøjes med at lægge dem i en glemmekasse.
Det vil også gøre det nemmere, i hvert fald hvis de ikke er identificerbare, for så bør man jo fremlyse dem, men ellers vil det være hensigtsmæssigt, at man kan lægge dem der, og så kan de ligge der i en rum tid.
Jeg ved ikke, om det så er den samme tid, som gælder for værdier på over 500 kr., for igen er der jo det, at det godt kan være, at en given ting har en ringe økonomisk værdi, men at den har en meget høj affektionsværdi, og så er det lidt ærgerligt, at den hårdføre betjent siger: Det her er garanteret ikke mere end 70 kr. værd.
Og så ryger det direkte i skraldespanden.
Men det kan være et arvestykke, man har fået fra en bedsteforælder eller lignende, og så er det bare kasseret, fordi politiet vurderede, at det ikke havde en værdi.
Det bliver altså ordlyden i den bekendtgørelse, eller hvad det er, ministeren vil lave, en cirkulæreskrivelse eller lignende, der bliver afgørende.
Det er jo i detaljen, vi skal se, om det her holder eller ikke holder.
Så jeg håber, at vi i Retsudvalget til sin tid, når ministeren konkretiserer, hvordan det her praktisk skal håndteres ude på politistationerne, måske i det mindste kunne få lov til at blive orienteret om, hvordan man har tænkt sig at gøre.
Det er mere, for at vi ikke nu her laver en hovsalovgivning, og at det så viser sig om 3 år, at der er et ramaskrig i befolkningen over, at politiet fra en ende af bare smider hvad som helst direkte i brændeovnen.
Det er jo ikke hensigtsmæssigt.
Så det var de få bemærkninger.
Jeg tror faktisk, vi er enige om, hvordan det her skal være, men lad os se, når ministeren har fået skrevet sin bekendtgørelse eller sit cirkulære, eller hvad det er, der skal til for at udmønte det her.
Udgangspunktet er i hvert fald, at vi fra konservativ side er positive over for forslaget her.